送石昌言舍人還蜀拜掃
作者：梅堯臣
朝代：宋

paragraphs: 紫微星宿何煌煌，掖垣華閣上相當。
舍人亦與泰階近，兩兩聯裾如雁行。
其間飛星入王壘，天子賜告歸故鄉。
錦韉金轡照棧去，文園渴令難可望。
楊雄位卑纔執戟，豈有爵祿多文章。
石公官顯職且貴，還家展墓酹椒漿。
太守趨塵里人避，岷山松柏風淒涼。
椎牛行酒與耆舊，耆舊醉歸呼此郎。
公置名分共其樂，敦厚世俗時陶唐。
郎呼只作曩日視，安知鏘玉侍明光。
歸來却向鳳池直，詔言一出稱廟堂。
廟堂蕭曹不草草，潤色鼓動辭琅琅。
鰲頭蓬萊便可到，蜀人更賀烹豬羊。